林書豪

林書豪，美國加州托倫斯出世，前美國職業籃球球員，場上主要擔任控球後衛，亦兼任得分後衛。佢係臺灣移民第二代，係NBA史上少數嘅美籍亞裔球員，亦係第一個美籍華裔球員。哈佛大學畢業，係第二個入NBA嘅哈佛大學畢業生。

林書豪一開始加入NBA唔多順利，響NBA嘅甄選會得唔到任何球隊為佢簽約，之後雖然同金州勇士簽約，但只有零星落場比賽機會，三次被下放至發展聯盟。俾勇士放棄之後，短暫被火箭簽下又放棄後，最終去咗紐約人。喺紐約人初期都未有上場機會，直到2012年2月，林書豪上場後，協助紐約人7連勝，引起全世界注意，此後成為正選球員，呢個現象俾傳媒稱為「林瘋」。

其後佢先後轉投幾間NBA球會。2019年，佢喺多倫多暴龍攞到一個總冠軍。賽季完之後，林書豪喺NBA冇班落，改投中國籃球聯賽嘅北京首鋼，一年之後離隊。

屋企
林書豪父母都係來自臺灣，阿爸係彰化人，阿媽係台北人。兩人後來移民美國，有美國同中華民國雙重國籍。根據1994年經美國國會通過、克林頓總統簽署嘅美國國會法案103－415號，林書豪父母本美國護照，都由美國國務卿簽發載明出生地為「TAIWAN」。

阿爸林繼明，係屋企第二仔，取得國立臺灣大學機械工程系學士學位後，1977年考到教育部公費留學，喺維珍尼亞州歐道明大學識到老婆吳信信，兩人一齊喺印第安納州普渡大學攻讀博士學位。林繼明主修電腦工程，畢業後喺美國工作，加入美國國籍，成為美國公民，係一名半導體工程師。

林書豪有一個阿哥一個細佬，細佬林書緯都係籃球員，加入台灣SBL富邦勇士。

延伸閱讀

Lin's Dota 2 organization 

美籍華人
NBA球員
書豪
加州人
哈佛大學舊生